Na temelju odredbi Uredbe (EU) 2016/679 Europskog parlamenta i vijeća (Službeni list Europske unije, L 119/1), Zakona o provedbi Opće uredbe o zaštiti osobnih podataka (Narodne novine, broj 42/18.) i članka 65. Statuta Osnovne škole prof. Filipa Lukasa, K. Stari (u daljnjem tekstu: Škola) Školski odbor Osnovne škole prof. Filipa Lukasa uz prethodnu suglasnost sindikalnog povjerenika s ovlastima radničkog vijeća, na svojoj sjednici održanoj dana 6. ožujka 2019. godine donosi

**PRAVILNIK**

**O OBRADI I ZAŠTITI OSOBNIH PODATAKA**

**I. OPĆE ODREDBE**

**Članak 1.**

Ovim se Pravilnikom o obradi i zaštiti osobnih podataka (u daljnjem tekstu: Pravilnik) propisuje način usklađivanja odgovarajućih tehničkih i organizacijskih mjera kako bi se osiguralo i moglo dokazati da se obrada provodi u skladu s Uredbom Europske Unije 2016/679 Europskog parlamenta i Vijeća od 27. travnja 2016. godine o zaštiti pojedinaca u vezi s obradom osobnih podataka i slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka), Službeni list Europske unije, L 119/1 od 4. svibnja 2016. godine (u daljnjem tekstu: Opća uredba).

**Članak 2.**

Sukladno članku 4. točki 7. Opće uredbe Škola je voditelj obrade osobnih podataka koja određuje svrhu i sredstva obrade osobnih podataka u skladu s nacionalnim zakonodavstvom i/ili pravom EU.

**Članak 3.**

U skladu s Općom uredbom pojedini izrazi imaju sljedeće značenje:

***Osobni podatak*** je svaki podatak koji se odnosi na pojedinca odnosno identificiranu fizičku osobu ili fizičku osobu koja se može identificirati (u daljnjem tekstu: ispitanik); osoba koja se može identificirati je osoba čiji se identitet može utvrditi izravno ili neizravno, posebno na osnovi jednog ili više čimbenika specifičnih identifikatora računu za njezin fizički, fiziološki, genetski , mentalni, ekonomski, kulturni ili socijalni identitet tog pojedinca kao što su ime i prezime, identifikacijski broj OIB, podatak o stručnoj spremi, podatak o zaposlenju, podatak o bankovnom računu , podatak o lokaciji, mrežni identifikator koji pružaju određeni uređaji , aplikacije i protokoli, koji se posebno u kombinaciji s jedinstvenim identifikatorima i drugim informacijama koje pružaju poslužitelji mogu upotrijebiti za izradu profila ispitanika ili njegovu identifikaciju.

***Obrada osobnih podataka***je svaka radnja ili skup radnji izvršenih na osobnim podacima ili skupovima osobnih podataka bilo automatiziranim sredstvima ili neautomatiziranim sredstvima kao što je prikupljanje, snimanje, organiziranje, spremanje, prilagodba ili izmjena, povlačenje, uvid, korištenje, otkrivanje putem prijenosa, objavljivanje ili na drugi način učinjenih dostupnim, svrstavanje ili kombiniranje, blokiranje, brisanje ili uništavanje. Osobni podaci mogu se obrađivati ručno, primjenom tehničkih pomagala ili u računalnoj bazi osobnih podataka. Obrada osobnih podataka mora biti usklađena sa svrhama u koje su osobni podaci prikupljeni, odnosno svrhe obrade moraju biti izrijekom navedene i opravdane u vrijeme prikupljanja osobnih podataka. Osobni podaci trebaju biti relevantni i ograničeni na ono što je nužno za svrhe u koje se podaci obrađuju. Skup takvih podataka čini ***sustav pohrane***.Svako kršenje sigurnosti koje dovodi do slučajnog ili nezakonitog uništenja, gubitka, izmjene, neovlaštenog otkrivanja ili pristupa osobnim podacima koji su preneseni, pohranjeni ili na drugi način obrađivani.

***Ograničenje obrade osobnih podataka*** je označavanje pohranjenih osobnih podataka s ciljem ograničavanja njihove obrade u budućnosti (ako ispitanik osporava točnost osobnih podataka, ako je obrada nezakonita , ako podaci više nisu potrebni za potrebe obrade ali ih ispitanik traži za postavljanje svojih pravnih zahtjeva ili ako je ispitanik uložio prigovor na obradu).

***Povreda osobnih podataka*** je *s*vako kršenje sigurnosti koje dovodi do slučajnog ili nezakonitog uništenja, gubitka, izmjene, neovlaštenog otkrivanja ili pristupa osobnim podacima koji su preneseni, pohranjeni ili na drugi način obrađivani.

***Voditelj zbirke osobnih podataka*** je fizička ili pravna osoba, tijelo javne vlasti, agencija ili drugo tijelo koje samo ili zajedno s drugima čini utvrđuje svrhu i sredstva obrade osobnih podataka.

***Treća strana*** je fizička ili pravna osoba, tijelo javne vlasti, agencija ili drugo tijelo koje nije ispitanik, voditelj obrade, izvršitelj obrade ni osobe koje su ovlaštene za obradu osobnih podataka pod izravnom nadležnošću voditelja obrade ili izvršitelja obrade.

***Primatelj osobnih podataka*** je fizička ili pravna osoba, tijelo javne vlasti, agencija ili drugo tijelo kojim se otkrivaju osobni podaci, neovisno o tome je li on treća strana.Državna tijela koja mogu primiti osobne podatke u skladu s pravom Unije ili pravom države članice u okviru provođenja istrage ne smatraju se primateljima.

***Izvršitelj obrade*** je fizička ili pravna osoba, državno ili drugo tijelo, koje obrađuje osobne podatke u ime voditelja zbirke osobnih podataka na temelju ugovora ili drugog pisanog akta kojim se utvrđuju obveze i odgovornosti izvršitelja obrade u odnosu na voditelja obrade.

***Privola ispitanika***je svako dobrovoljno, posebno, informirano i nedvosmisleno izražavanje želja ispitanika kojim on izjavom i/ili jasnom potvrdnom radnjom daje pristanak za obradu njegovih osobnih podataka u točno određene svrhe.

***Službenik za zaštitu osobnih podataka***je osoba imenovana od strane voditelja zbirke osobnih podataka koja vodi brigu o zakonitosti obrade osobnih podataka i ostvarivanju prava za zaštitu osobnih podataka.

***Pseudonimizacija*** znači obrada osobnih podataka na način da se osobni podaci više ne mogu pripisati određenom ispitaniku bez uporabe dodatnih informacija, pod uvjetom da se takve dodatne informacije drže odvojeno te da podliježu tehničkim i organizacijskim mjerama kako bi se osiguralo da se osobni podaci ne mogu pripisati pojedincu čiji je identitet utvrđen ili se može utvrditi.

**Članak 4.**

(1) Osobne podatke fizičkih osoba Škola obrađuje zakonito, pošteno i transparentno. Obrađuju se samo primjereni i relevantni osobni podaci i to isključivo u posebne, izričite i zakonite svrhe te se dalje ne obrađuju na način koji nije u skladu s tim svrhama.

(2) Osobne podatke koje Škola obrađuje su točni te se po potrebi ažuriraju. Osobni podaci koji nisu točni bez odlaganja se brišu ili ispravljaju.

(3) Škola osobne podatke obrađuje isključivo na način kojim se osigurava odgovarajuća sigurnost osobnih podataka, uključujući zaštitu od neovlaštene ili nezakonite obrade te od slučajnog gubitka, uništenja ili oštećenja primjenom odgovarajućih tehničkih i organizacijskih mjera.

(4) Škola osobne podatke čuva samo onoliko dugo koliko je potrebno u svrhe radi kojih se osobni podaci obrađuju, a u skladu sa uvjetima i rokovima predviđenim Pravilnikom o zaštiti i obradi arhivskog i registraturnog gradiva Osnovne škole prof. Filipa Lukasa.

(5) Škola ima obvezu brisati osobne podatke koje obrađuje nakon što prestane nužnost za svrhu obrade ili ih periodički preispitati ako postoji zakonska obveza čuvanja osobnih podataka trajno ili određeno razdoblje u skladu s važećim propisima.

**II. OBRADA OSOBNIH PODATAKA**

**Članak 5.**

Škola osobne podatke obrađuje samo i u onoj mjeri ako je ispunjen jedan od sljedećih uvjeta:

* da je ispitanik dao privolu za obradu svojih osobnih podataka u jednu ili više posebnih svrha,
* da je obrada nužna za izvršavanje ugovora u kojem je ispitanik stranka,
* da je obrada nužna radi poštovanja pravnih obveza Škole,
* da je obrada nužna kako bi se zaštitili ključni interesi ispitanika ili druge fizičke osobe,
* da je obrada nužna za izvršavanje zadaće od javnog interesa ili pri izvršavanju javnih ovlasti Škole,
* da je obrada nužna za potrebe legitimnih interesa Škole ili treće strane, osim u slučaju kada su od tih interesa jači interesi ili temeljna prava i slobode ispitanika koji zahtijevaju zaštitu osobnih podataka, osobito ako je ispitanik dijete.

**Članak 6.**

(1) Privola kojom ispitanik Školi daje pristanak za obradu osobnih podataka koji se na njega odnose jest dobrovoljna, u pisanom obliku s lako razumljivim, jasnim i jednostavnim jezikom, jasno naznačenom svrhom za koju se daje i bez nepoštenih uvjeta.

(2) Ako se radi o obradi osobnih podataka djeteta ispod dobne granice od 16 godina, privolu na način opisanom u stavku 1. ovog članka daje nositelj roditeljske odgovornosti nad djetetom (roditelj ili zakonski skrbnik djeteta).

**Članak 7.**

(1) Ispitanik će o svakoj obradi osobnih podataka biti informiran kako se njegovi osobni podaci prikupljaju, upotrebljavaju, daju na uvid ili na drugi način obrađuju te do koje se mjere ti osobni podaci obrađuju ili će se obrađivati.

(2) Svaka informacija i komunikacija u vezi s obradom osobnih podataka ispitaniku je lako dostupna i razumljiva jer se prilikom informiranja ispitanika služi jasnim i jednostavnim jezikom.

(3) Ispitanik je upoznat sa identitetom voditelja obrade tj. Škole i svrhama obrade na internetskim stranicama voditelja obrade ili u prostorijama sjedišta voditelja obrade.

(4) Voditelj obrade upoznati će ispitanika s rizicima, pravilima, zaštitnim mjerama i pravima u vezi s obradom osobnih podataka putem internetske stranice voditelja obrade ili u prostorijama sjedišta voditelja obrade.

**III. PRAVA ISPITANIKA**

**Članak 8.**

(1) Škola će odmah, a najkasnije u roku od mjeseca dana od dana podnošenja zahtjeva ispitanika ili njegovog zakonskog zastupnika ili punomoćnika:

* informirati ispitanika o svrsi obrade njegovih osobnih podataka, kategorijama osobnih podataka koji se obrađuju, o primateljima ili kategorijama primatelja kojima su osobni podaci otkriveni ili će im biti otkriveni, predviđenom razdoblju u kojem će osobni podaci biti pohranjeni te u slučaju kada se osobni podaci ne prikupljaju od ispitanika o njihovu izvoru,
* dostaviti ispitaniku ispis osobnih podataka sadržanih u sustavu pohrane koji se na njega odnose,
* ispraviti netočne podatke ili podatke dopuniti,
* provesti brisanje osobnih podataka koji se na ispitanika odnose pod uvjetom da osobni podaci više nisu nužni u odnosu na svrhe za koje su prikupljeni ili ako ispitanik povuče privolu na kojoj se obrada temelji.

(2) Rok iz stavka 1. ovog članka može se prema potrebi produljiti za dodatna dva mjeseca, uzimajući u obzir složenost i broj zahtjeva. Škola obavještava ispitanika o svakom takvom produljenju u roku od mjesec dana od zaprimanja zahtjeva, zajedno s razlozima odgađanja.

(3) Ako je zahtjev ispitanika podnesen elektroničkim putem, Škola informaciju pruža elektroničkim putem ako je to moguće, osim ako ispitanik zatraži drugačije.

(4) O razlozima odbijanja zahtjeva ispitanika iz stavka 1. ovog članka Škola će bez odgađanja, a najkasnije jedan mjesec od primitka zahtjeva, izvijestiti ispitanika o razlozima odbijanja zahtjeva.

**Članak 9.**

(1) Škola informacije pružene u skladu s članka 8. pruža bez naknade.

(2) Iznimno, ako su zahtjevi ispitanika očito neutemeljeni ili pretjerani Škola će naplatiti razumnu naknadu uzimajući u obzir administrativne troškove pružanja informacija ili obavijesti.

**Članak 10.**

Ispitanik koji smatra da je Škola povrijedila neko njegovo pravo zajamčeno Općom uredbom ima pravo podnijeti zahtjev za utvrđivanje povrede prava nadležnom tijelu.

**IV. SUSTAV POHRANE**

**Članak 11.**

Škola prikuplja i obrađuje sljedeće vrste osobnih podataka:

* osobni podaci zaposlenika Škole,
* osobni podaci o članovima obitelji zaposlenika, radi ostvarenja prava iz rada i po osnovi rada,
* osobni podaci o redovitim učenicima (e-matica, e-dnevnik),
* osobni podaci o članovima Školskog odbora,
* osobni podaci o roditeljima članovima Vijeća roditelja,
* osobni podaci o kandidatima koji sudjeluju u natječajnom postupku za zasnivanje radnog odnosa,
* osobni podaci o osobama na stručnom osposobljavanju,
* osobni podaci vanjskih suradnika.

**Članak 12.**

Škola ima obvezu osobne podatke ažurirati, odnosno mora svaku promjenu osobnog podatka unijeti u Evidenciju aktivnosti obrade, uz primjenu svih ostalih kriterija postavljenih načelima obrade osobnih podataka.

**V. SLUŽBENIK ZA ZAŠTITU PODATAKA**

**Članak 13.**

(1) Škola imenuje službenika za zaštitu podataka.

(2) Kontakt podaci službenika za zaštitu podataka dostupni su na web stranicama Škole.

(3) Službenik za zaštitu podataka obavlja poslove informiranja i savjetovanja odgovornih osoba Škole i njegovih zaposlenika koji neposredno obavljaju obradu osobnih podataka o njihovim obvezama iz Opće uredbe, prati poštivanje Uredbe te drugih odredaba Unije ili države članice o zaštiti osobnih podataka, omogućuje prava ispitanika te surađuje s nadzornim tijelom.

(4) Službenik za zaštitu podataka dužan je čuvati povjerljivost svih informacija koje sazna u obavljanju svoje dužnosti.

**VI. MJERE ZA ZAŠTITU OSOBNIH PODATAKA**

**Članak 14.**

(1) Voditelj obrade obrađuje osobne podatke na način koji jamči sigurnost osobnih podataka, tako da su zaštićeni od neovlaštenog pristupa, nezakonite obrade, slučajnog gubitka, uništenja ili oštećenja.

(2)Voditelj obrade sve navedeno u stavku 1. ovog članka provodi organizacijskim i tehničkim mjerama.

(3) Voditelj obrade provodi sljedeće informacijske, organizacijske i tehničke mjere:

* zaštitu sustava od internih i eksternih rizika,
* zaštitu od neovlaštenog pristupa,
* zaštitu podataka u fizičkom obliku,
* minimiziranje obrade,
* propisivanje pravila – politiku zaštite podataka,
* nadležnosti i odgovornosti vlasnika podataka,
* periodičnu obuku Službenika za zaštitu podataka i imenovanog GDPR povjerenstva (minimalno dva puta godišnje).

**Članak 15.**

Škola će po potrebi, a posebice prilikom objave podataka koji bi se mogli pripisati određenom ispitaniku provoditi pseudonimizaciju kao jednu od tehničkih mjera zaštite osobnih podataka.

**Članak 16.**

Osobe zadužene za obradu osobnih podataka odgovorne su za zaštitu osobnih podataka od slučajnog gubitka ili uništenja, od nedopuštenog pristupa ili nedopuštene promjene, nedopuštenog objavljivanja i svake druge zlouporabe.

**VII. ZAVRŠNE ODREDBE**

**Članak 17.**

Izmjene i dopune ovog Pravilnika donose se po istom postupku po kojem je donesen.

**Članak 18.**

Ovaj Pravilnik stupa na snagu osmoga dana od dana objave na oglasnoj ploči Škole.

Predsjednica školskog odbora:

Nives Vilić, prof.

Ovaj Pravilnik objavljen je na oglasnoj ploči Škole dana 6. ožujka 2019., a stupio je na snagu dana 14. ožujka 2019. godine.

Ravnatelj:

Petar Mustapić, mag. šk. ped.

Klasa: 602-02/19-01/263

Urbroj:2134/01-14-3-19-1

Kaštel Stari, 6. ožujka 2019. godine